Diefstal op Limpopo-plaasDie boer se wit Isuzu-bakkie wat ná die diefstal weer gevind is (Foto: SAPD, Limpopo) Die polisie in Limpopo is op soek na drie verdagtes wat oor die naweek by ŉ huis op Speculatie-plaas naby Lephalale (Ellisras) ingebreek het. “Voorlopige ondersoek dui daarop dat die verdagtes die perseel tussen Saterdag en Sondag betree het, toe die eienaar nie by die huis was nie,” het brig. Motlafela Mojapelo, woordvoerder van die polisie, gesê. “Die diewe het deur ŉ venster toegang tot die huis bekom.” Hulle het meganiese toerusting gebruik om ŉ kluis oop te breek en het ŉ onbekende bedrag Amerikaanse dollar, vier plasmatelevisiestelle en ŉ aantal jaggewere gesteel. “Hulle het die gesteelde goedere op die boer se wit Isuzu-bakkie gelaai en daarmee weggery.” Van die jaggewere wat ook in die kluis was, is op een van die beddens in een van die kamers gevind. “Die Isuzu-bakkie is ongeveer 10 km van die toneel gevind. Die bande was pap. Slegs die vier televisiestelle was nog agter op die bakkie,” het Mojapelo bygevoeg. Die polisie ondersoek die moontlikheid dat die verdagtes moontlik vroeër op die plaas gewerk het. “Die Lephalale-taakspan is nog op soek na die drie persone, die geld en die jaggewere.” Lt.genl. Nneke Ledwaba, provinsiale polisiekommissaris, het almal betrokke geloof dat hulle vinnig reageer het en reeds van die gesteelde items gevind het. Daar word ŉ beroep op boere gedoen om die korrekte proses te volg wanneer werknemers in diens geneem word, deur behoorlike identifikasie te eis voor enigiemand as ŉ plaaswerker geregistreer word.